Document ID: 32007R1497

KOMISSION ASETUS (EY) N:o 1497/2007,
annettu 18 päivänä joulukuuta 2007,
Euroopan parlamentin ja neuvoston asetuksessa (EY) N:o 842/2006 tarkoitettujen standardoitujen vaatimusten vahvistamisesta tiettyjä fluorattuja kasvihuonekaasuja sisältävien kiinteästi asennettujen palontorjuntalaitteistojen tarkastuksille vuodon varalta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tietyistä fluoratuista kasvihuonekaasuista 17 päivänä toukokuuta 2006 annetun Euroopan parlamentin ja neuvoston asetuksen (EY) N:o 842/2006 (1) ja erityisesti sen 3 artiklan 7 kohdan,
sekä katsoo seuraavaa:
(1)
Useita toisiinsa liitettyjä säiliöitä sisältävissä palontorjuntalaitteistoissa, jotka on asennettu erityistä palovaaraa varten tiettyyn tilaan, fluorattujen kasvihuonekaasujen täyttömäärä olisi laskettava kyseisten säiliöiden sisältämän kaasun kokonaismäärän perusteella, jotta varmistetaan, että tarkastusten suoritustiheys vastaa fluorattujen kasvihuonekaasujen tehollista täyttömäärää.
(2)
Asetuksen (EY) N:o 842/2006 mukaan palontorjuntalaitteistojen kirjanpidossa on oltava tietyt tiedot. Asetuksen (EY) N:o 842/2006 täytäntöönpanon varmistamiseksi on syytä säätää lisätietojen kirjaamisesta laitteistoa koskevaan kirjanpitoon.
(3)
Laitteistoa koskevaan kirjanpitoon olisi lisättävä tiedot fluorattujen kasvihuonekaasujen täyttömäärästä. Jos fluorattujen kasvihuonekaasujen täyttömäärää ei tunneta, on kyseisen palontorjuntalaitteiston käyttäjän varmistettava, että sertifioitu henkilöstö määrittää kyseisen täyttömäärän vuotojen tarkastamisen helpottamiseksi.
(4)
Ennen vuodon tarkastamista sertifioidun henkilöstön on käytävä läpi huolellisesti laitteistoa koskevassa kirjanpidossa olevat tiedot sekä tutkittava aiemmin esiintyneet ongelmat ja aiemmat kertomukset.
(5)
Jotta vuotojen tarkastaminen olisi tehokasta, olisi tarkastuksessa keskityttävä niihin palontorjuntalaitteiston osiin, joissa vuotoja todennäköisimmin esiintyy.
(6)
Jos vuotoa epäillään, olisi vuoto etsittävä ja korjattava.
(7)
Jos uudet laitteistot asennetaan puutteellisesti, on vuodon riski huomattava. Vasta asennetut laitteistot olisi siksi tarkastettava vuotojen varalta välittömästi käyttöönoton jälkeen.
(8)
Laitteiston korjauksen onnistumisen varmistamiseksi asetuksessa (EY) N:o 842/2006 tarkoitetussa myöhemmässä tarkastuksessa olisi keskityttävä niihin laitteiston osiin, joissa vuoto havaittiin, sekä viereisiin osiin.
(9)
Tässä asetuksessa säädetyt toimenpiteet ovat Euroopan parlamentin ja neuvoston asetuksen (EY) N:o 2037/2000 (2) 18 artiklan 1 kohdalla perustetun komitean lausunnon mukaiset,
ON ANTANUT TÄMÄN ASETUKSEN:
1 artikla
Kohde ja soveltamisala
Tällä asetuksella vahvistetaan asetuksessa (EY) N:o 842/2006 tarkoitetut standardoidut vaatimukset tarkastuksille, joita tehdään vuotojen varalta käytössä oleville tai tilapäisesti käytöstä poistetuille kiinteästi asennetuille laitteistoille, jotka koostuvat yhdestä tai useammasta toisiinsa yhdistetystä säiliöstä ja niihin liittyvistä osista ja jotka on asennettu erityisen palovaaran varalta tiettyyn tilaan, jäljempänä ’palontorjuntalaitteistot’.
Tätä asetusta sovelletaan palontorjuntalaitteistoihin, joissa on vähintään 3 kg fluorattuja kasvihuonekaasuja.
2 artikla
Laitteistoja koskeva kirjanpito
1. Laitteiston haltijan on ilmoitettava nimensä, postiosoitteensa ja puhelinnumeronsa asetuksen (EY) N:o 842/2006 3 artiklan 6 kohdassa tarkoitetussa kirjanpidossa, jäljempänä ’laitteistoa koskeva kirjanpito’.
2. Palontorjuntalaitteistoon kuormatun fluoratun kasvihuonekaasun täyttömäärä on ilmoitettava laitteistoa koskevassa kirjanpidossa.
3. Jos palontorjuntalaitteistoon kuormatun fluoratun kasvihuonekaasun täyttömäärää ei ole ilmoitettu valmistajan teknisissä eritelmissä tai laitteiston merkinnöissä, on laitteiston haltijan varmistettava, että sertifioitu henkilöstö määrittää sen.
3 artikla
Laitteistoa koskevan kirjanpidon tarkastaminen
1. Sertifioidun henkilöstön on tarkastettava laitteistoa koskeva kirjanpito ennen vuotojen tarkastamista.
2. Erityistä huomiota on kiinnitettävä merkityksellisiin tietoihin, jotka koskevat toistuvia ongelmia.
4 artikla
Silmämääräiset ja käsin tehtävät tarkastukset
1. Sertifioidun henkilöstön on vahinkojen ja vuodon merkkien havaitsemiseksi tarkastettava silmämääräisesti ohjauslaitteet, säiliöt, komponentit ja paineen alaiset liitokset.
2. Aina, kun epäillään fluoratun kasvihuonekaasun vuotoa palontorjuntalaitteistosta, on sertifioidun henkilöstön tarkastettava asia.
3. Vuodon epäilyllä tarkoitetaan yhtä tai useampia seuraavista tapauksista:
a)
kiinteä vuodonosoitusjärjestelmä viittaa vuotoon;
b)
säiliössä havaitaan lämpötilan suhteen korjattuna yli 10 prosentin paineenlasku;
c)
säiliössä havaitaan vähintään viiden prosentin lasku sammutusaineen määrässä;
d)
havaitaan muita merkkejä täyttömäärän vähenemisestä.
4. Painemittarit ja painoa mittaavat laitteet on tarkastettava 12 kuukauden välein moitteettoman toiminnan varmistamiseksi.
5 artikla
Vuodon korjaus
1. Laitteiston haltijan on varmistettava, että korjauksen tai vaihdon suorittaa kyseistä toimintaa varten sertifioitu henkilöstö.
2. Haltijan on varmistettava, että vuototesti tehdään ennen uudelleentäyttöä.
6 artikla
Seurantatarkastus
Suorittaessaan asetuksen (EY) N:o 842/2006 3 artiklan 2 kohdan toisessa alakohdassa tarkoitettua seurantatarkastusta sertifioidun henkilöstön on keskityttävä alueisiin, joissa vuotoja on havaittu ja korjattu, sekä viereisiin alueisiin, jos niihin on korjauksen aikana kohdistunut rasitusta.
7 artikla
Uusia laitteistoja koskevat vaatimukset
Vasta asennetut laitteistot on tarkastettava vuotojen varalta välittömästi käyttöönoton jälkeen.
8 artikla
Voimaantulo
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 18 päivänä joulukuuta 2007.

Labels: 20